 अज्ज दिक्ख में अपनी फौजा दा कपतान बनी गेया, पुष्पा मड़ी इक बारी ते मेरे मुन्डे पर लग्गे दे त्रौं फुल्लें गी दिक्खी लै।  अज्ज में ब्हादर बनी तेरे कोल आयां ते तूं भी छोड़ी चली।  पुष्पा...पुष्पा....पुष्पा....।  ते फी रोई उट्ठेया प्रकाश मामा।  पुष्पा मी छोड़ी मत जा, मी छोड़ी मत जा।  दबानो मामे ने प्रकाश मामे गी बांई दा फड़ियै बाह्‌र लेई आन्दा।  में मामे दे सरबन्धे च सोचा दा हा जे हून के बनग लौह्‌के-लौह्‌के जागत रेई गे, मुन्ने दा के बनग, जढ़ा हालो दौं बरें दा।  उस्सी दुद्द कुन पलाग, चलो कोई नौकरानी रखी लेग मामा पर माऊ आला ओ हिरख ओ प्यार कुन दैग, अम्मा अम्मा करलाई रोग तां चुप्प कुन कराग।  ते फी औं सोचन लगा अपने नाने दे सरबन्धे च, उस नाने दे सरबन्धे च जिस ने अपने पात्तरै दे जनेऊ सदाऐ दे हे।  सारै सादे भेजी बैठे दा हा।  घर धान छड़ाऐ दे हे, दालीं ताली टकाई दियां थीयां ते अपने मने च जनेऊ दी गै नेईं लौके पुत्र भवानी दत्ते दी कड़माई दी गल्ल बी थापी ओड़ी दी ही।  उसदे मने दा अज कोई बी मैह्‌रम नेईं रेया।  सब्ब थापी दियां गल्लां थापी दियां गै रेइयां।  ओदा दिल अज त्रुट्टी के फिंगरी फिंगरी होई गेदा हा।  कन्दें, बनैरें मिट्टियां गोए परोले फरोऐ दे हे।  अज्ज इस घरै थुआं मेरी मामी रोन्दे रड़ान्दे साक सरबन्धिऐं गी छोड़ियै चौं कनाढ़े चढ़ी के जा करदी ही।  मी अज्ज सोलां साल परानी गल्ल चेते आई जिसले औं लौह्‌का हा ते माघ गै म्हीना हा जिसले मेरा मामा सेहरा लाईके घोड़ी पर बैठा हा अग्गें मामे ने मी ब्हाले दा हा।  ते जिसले जान्नी परतोई के आई तां अपनी मामीं कन्ने मता चिर डोले च बैठा हा।  पर अज्ज मेरी मामी इकली गै डोले च बेई के उस थार जा दी ही जित्थुआं परतोई के कोई नेईं औन्दा। 